**NÁRODNÁ RADA SLOVENSKEJ REPUBLIKY**

VII. volebné obdobie

**Návrh**

**zákon**

z ... 2017,

**o Domobrane a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

**Úvodné ustanovenia**

§ 1

Účelom zákona je vymedziť základné úlohy Domobrany, jej organizáciu a práva
a povinnosti príslušníkov Domobrany.

§ 2

 Domobrana je poriadkový útvar pôsobiaci pri zabezpečovaní verejného poriadku
a ochrane životného prostredia na území samosprávneho kraja a plnení úloh vyplývajúcich
zo všeobecne záväzných nariadení samosprávneho kraja, z uznesení zastupiteľstva samosprávneho kraja a z rozhodnutí predsedu samosprávneho kraja.

 Domobranu zriaďuje a zrušuje samosprávny kraj všeobecne záväzným nariadením
podľa osobitného predpisu ako organizačnú zložku úradu samosprávneho kraja.

§ 3
Základné úlohy

 Domobrana

zabezpečuje verejný poriadok na území samosprávneho kraja, spolupôsobí pri ochrane
jeho obyvateľov a iných osôb pred ohrozením ich života, zdravia a majetku,

spolupôsobí s Policajným zborom a obecnou políciou pri ochrane majetku samosprávneho kraja, majetku občanov, ako aj iného majetku v samosprávnom kraji pred poškodením, zničením, stratou alebo pred zneužitím, a to aj s využitím ústrední zabezpečujúcich signalizáciu a iných zabezpečovacích systémov (pulty centrálnej ochrany),

dbá o ochranu životného prostredia na území samosprávneho kraja,

dbá o dodržiavanie poriadku, čistoty a hygieny v uliciach, iných verejných priestranstvách a verejne prístupných miestach,

vykonáva všeobecne záväzné nariadenia samosprávneho kraja, uznesenia zastupiteľstva samosprávneho kraja a rozhodnutia predsedu samosprávneho kraja,

oznamuje príslušným orgánom porušenie právnych predpisov, ktoré zistí pri plnení svojich úloh,

plní úlohy na úseku prevencie v rozsahu pôsobnosti ustanovenej týmto zákonom.

 Samosprávny kraj môže vymedziť Domobrane aj ďalšie úlohy, ak to ustanovujú osobitné zákony.

**Organizácia Domobrany**

§ 4

Organizáciu, rozpočet a materiálno-technické zabezpečenie Domobrany určuje zastupiteľstvo samosprávneho kraja s prihliadnutím na rozsah úloh Domobrany.

§ 5

 Domobranu tvoria príslušníci Domobrany, ktorí sú:

zamestnancami samosprávneho kraja,

dobrovoľníkmi.

Pri plnení úloh majú príslušníci Domobrany postavenie verejného činiteľa podľa osobitného predpisu.

 Príslušníkom Domobrany podľa § 5 ods. 1 písm. a) sa môže stať len občan
Slovenskej republiky, ktorý je bezúhonnou osobou, staršou ako 25 rokov, telesne, duševne
a odborne spôsobilou na plnenie úloh Domobrany a má trvalý pobyt[[1]](#footnote-2)) alebo prechodný pobyt1)
na území samosprávneho kraja.

 Príslušníkom Domobrany podľa § 5 ods. 1 písm. b) sa môže stať len občan
Slovenskej republiky, ktorý je bezúhonnou osobou, staršou ako 21 rokov, telesne, duševne
a odborne spôsobilou na plnenie úloh Domobrany a má trvalý pobyt1) alebo prechodný pobyt1)
na území samosprávneho kraja.

 Príslušník Domobrany skladá do rúk predsedu samosprávneho kraja sľub tohto znenia:

„Sľubujem, že budem riadne plniť svoje povinnosti, chrániť záujmy samosprávneho kraja
a jeho obyvateľov, dodržiavať ústavu, zákony a ostatné všeobecne záväzné právne predpisy.
Tak mi Pán Boh pomáhaj!“.

§ 6
Štruktúra Domobrany

Štruktúru Domobrany tvorí

krajské veliteľstvo,

okresné veliteľstvo,

miestna jednotka.

§ 7
Krajské veliteľstvo

 Krajské veliteľstvo je najvyšším riadiacim orgánom Domobrany. Zriaďuje ho zastupiteľstvo samosprávneho kraja vo všeobecne záväznom nariadení samosprávneho kraja o zriadení Domobrany.

 Krajské veliteľstvo riadi činnosť Domobrany. Za týmto účelom najmä

organizuje prácu príslušníkov a štruktúr Domobrany,

podáva predsedovi samosprávneho kraja správy o výsledkoch činnosti Domobrany;
o závažných udalostiach ho vyrozumie okamžite,

spolupracuje s Policajným zborom a obecnou políciou, orgánmi štátnej zdravotníckej správy, orgánmi ochrany životného prostredia a inými orgánmi,

predkladá predsedovi samosprávneho kraja požiadavky na zabezpečenie činnosti Domobrany a zodpovedá za hospodárne využívanie zverených prostriedkov,

zabezpečuje odborný výcvik a školenie príslušníkov Domobrany,

podáva predsedovi samosprávneho kraja návrhy súvisiace s pracovnoprávnymi vzťahmi príslušníkov Domobrany,

plní ďalšie úlohy podľa organizačného poriadku Domobrany a pokynov predsedu samosprávneho kraja.

 Krajské veliteľstvo zastupuje a riadi krajský veliteľ, ktorého na návrh predsedu samosprávneho kraja vymenúva a odvoláva zastupiteľstvo samosprávneho kraja.

 Súčasťou krajského veliteľstva je dispečing, ktorý

prijíma oznámenie o skutočnostiach dôležitých pre plnenie úloh Domobrany,

vysiela miestne jednotky na miesta, kde je potrebné vykonať služobný zákrok.

§ 8
Okresné veliteľstvo

 Krajské veliteľstvo zriaďuje okresné veliteľstvo v tých okresoch samosprávneho kraja,
na území ktorých plánuje zriadiť miestne jednotky.

 Okresné veliteľstvo riadi činnosť Domobrany v okrese. Za týmto účelom najmä

organizuje prácu podriadených príslušníkov a štruktúr Domobrany,

podáva krajskému veliteľstvu správy o výsledkoch činnosti Domobrany; o závažných udalostiach ho vyrozumie okamžite,

spolupracuje s Policajným zborom a obecnou políciou, orgánmi štátnej zdravotníckej správy, orgánmi ochrany životného prostredia a inými orgánmi,

predkladá krajskému veliteľstvu požiadavky na zabezpečenie činnosti Domobrany
a zodpovedá za hospodárne využívanie zverených prostriedkov,

plní ďalšie úlohy podľa organizačného poriadku Domobrany a pokynov nadriadených.

 Okresné veliteľstvo zastupuje a riadi okresný veliteľ, ktorého vymenúva a odvoláva
krajský veliteľ.

§ 9
Miestna jednotka

 Okresné veliteľstvo zriaďuje podľa potreby miestnu jednotku s pôsobnosťou na území jednej alebo viacerých obcí samosprávneho kraja.

 Miestna jednotka sa skladá najmenej z

4 príslušníkov Domobrany podľa § 5 ods. 1 písm. a),

8 príslušníkov Domobrany podľa § 5 ods. 1 písm. b).

 Miestna jednotka vykonáva službu vo forme hliadok. Hliadku tvorí

veliteľ hliadky, ktorým je príslušník Domobrany podľa § 5 ods. 1 písm. a),

najmenej 2 členovia hliadky, ktorými sú príslušníci Domobrany podľa § 5 ods. 1 písm. b).

**Povinnosti a oprávnenia príslušníkov Domobrany**

§ 10
Základné povinnosti

Príslušník Domobrany pri plnení úloh je povinný najmä

dodržiavať zákony a iné všeobecne záväzné právne predpisy a v ich rámci sa riadiť pokynmi nadriadených,

dbať na vážnosť, česť a dôstojnosť občanov i svoju vlastnú a nepripustiť, aby občanom
v súvislosti s činnosťou Domobrany vznikla bezdôvodná ujma a prípadný zásah do ich práv a slobôd neprekročil mieru nevyhnutnú na dosiahnutie účelu sledovaného zákrokom,

zakročiť, ak je ohrozený život, zdravie alebo hrozí škoda na majetku; nemusí tak urobiť,
ak by tým vystavil vážnemu ohrozeniu seba alebo iné osoby,

zakročiť podľa svojich možností a schopností v medziach tohto zákona a iných všeobecne záväzných právnych predpisov, prípadne vykonať iné nevyhnutné opatrenia,
ak je dôvodné podozrenie, že bol spáchaný alebo je páchaný trestný čin, priestupok,
iný správny delikt alebo iným spôsobom rušený verejný poriadok,

v prípade, že bol spáchaný trestný čin alebo priestupok, oznámiť vec Policajnému zboru
a podľa povahy veci tiež zamedziť vstupu nepovolaných osôb na miesto činu,

poučiť pri vykonávaní zákrokov osoby o ich právach,

oznamovať bezodkladne nadriadeným závady a nedostatky, ktoré ohrozujú alebo sťažujú výkon jeho činnosti.

§ 11
Všeobecné oprávnenia

 Príslušník Domobrany pri plnení úloh je oprávnený

vyzvať osobu, aby upustila od konania, ktorým narušuje verejný poriadok, alebo od iného protiprávneho konania,

zadržať osobu pristihnutú pri páchaní alebo bezprostredne po spáchaní trestného činu[[2]](#footnote-3)) alebo hľadanú osobu a ihneď ju odovzdať príslušníkom Policajného zboru,

presvedčiť sa, či ten, koho zadržiava, nie je ozbrojený alebo či nemá pri sebe inú vec,
ktorou by mohol ohroziť život alebo zdravie, prípadne takú vec odobrať; odobratú vec alebo zbraň odovzdá príslušníkom Policajného zboru spolu so zadržanou osobou,

prikázať každému, aby na nevyhnutný čas nevstupoval na určené miesta alebo sa na nich nezdržiaval, pokiaľ to vyžaduje účinné zabezpečenie plnenia úloh Domobrany
alebo samosprávneho kraja.

 Zbraňou sa na účely tohto zákona rozumie všetko, čím je možné urobiť útok proti telu dôraznejším.

§ 12
Oprávnenie požadovať preukázanie totožnosti

 Príslušník Domobrany je oprávnený vyzvať osobu na preukázanie svojej totožnosti, ak

je osoba pristihnutú pri spáchaní trestného činu alebo priestupku,

ide o osobu od ktorej je požadované vysvetlenie podľa § 13, alebo ak ide o hľadanú osobu.

 Osoba uvedená v odseku 1 je povinná výzve vyhovieť.

 Ak odmietne osoba uvedená v odseku 1 preukázať svoju totožnosť alebo ak ju nemôže preukázať ani po predchádzajúcom poskytnutí potrebnej súčinnosti na preukázanie svojej totožnosti, je príslušník Domobrany oprávnený takúto osobu zadržať a odovzdať príslušníkom Policajného zboru.

§ 13
Oprávnenie požadovať vysvetlenie

Príslušník Domobrany je oprávnený pri plnení svojich úloh požadovať potrebné vysvetlenie od osoby, ktorá môže prispieť k objasneniu skutočností dôležitých pre plnenie úloh Domobrany.

§ 14
Oprávnenie otvoriť obydlie

 Ak je dôvodná obava, že je ohrozený život alebo je vážne ohrozené zdravie osoby,
alebo ak hrozí závažná škoda na majetku, je príslušník Domobrany oprávnený otvoriť obydlie, vstúpiť doňho a vykonať potrebné opatrenia na odvrátenie hroziaceho nebezpečenstva.

 Na otvorenie obydlia a na vykonanie úkonov podľa odseku 1 je príslušník Domobrany povinný zabezpečiť prítomnosť nezúčastnenej osoby; nemusí tak urobiť, ak hrozí nebezpečenstvo
z omeškania a je bezprostredne ohrozený život alebo zdravie alebo bezprostredne hrozí závažná škoda na majetku.

 Otvorenie obydlia nesmie sledovať iný záujem než ochranu života alebo zdravia
a majetku.

 O otvorení obydlia a vykonaných opatreniach okamžite oboznámi príslušník Domobrany Policajný zbor alebo prokurátora.

 Ustanovenia odsekov 1 až 4 sa primerane vzťahujú aj na nebytové priestory.

§ 15
Oprávnenie odňať zbraň

Príslušník Domobrany je oprávnený po predchádzajúcej márnej výzve na vydanie odňať zbraň osobe podozrivej zo spáchania trestného činu alebo priestupku. Túto zbraň je povinný bezodkladne odovzdať príslušníkom Policajného zboru.

**Použitie donucovacích prostriedkov príslušníkmi Domobrany**

 § 16
Donucovacie prostriedky

 Donucovacími prostriedkami sú

hmaty, chvaty, údery a kopy sebaobrany,

slzotvorné a paralyzujúce prostriedky,

obušok, obranná tyč a obranný štít,

putá,

služobný pes,

technický prostriedok na zabránenie odjazdu motorového vozidla,

strelná zbraň.

 Pred použitím donucovacích prostriedkov je príslušník Domobrany povinný vyzvať osobu, proti ktorej zakročuje, aby upustila od protiprávneho konania, s výstrahou, že budú použité donucovacie prostriedky. Od výzvy a výstrahy môže upustiť iba v prípade, keď je sám napadnutý alebo je ohrozený život alebo zdravie inej osoby a vec neznesie odklad alebo tomu bránia iné okolnosti.

 O tom, ktorý z donucovacích prostriedkov použije, rozhoduje príslušník Domobrany
podľa konkrétnej situácie tak, aby osobe, proti ktorej zakročuje, nespôsobil neprimeranú ujmu.

 Strelnou zbraňou na účely tohto zákona sa rozumie zbraň podľa § 5 ods. 1 písm. a) zákona č. 190/2003 Z. z. o strelných zbraniach a strelive v znení neskorších predpisov a zbraň podľa § 6 ods. 1 písm. b) zákona č. 190/2003 Z. z. o strelných zbraniach a strelive v znení neskorších predpisov v kalibri .22 WMR alebo .22 LR so zásobníkom najviac na 5 nábojov.

§ 17
Použitie hmatov, chvatov, úderov a kopov sebaobrany, slzotvorných
a paralyzujúcich prostriedkov, obušku, obrannej tyče a obranného štítu

 Hmaty, chvaty, údery a kopy sebaobrany, slzotvorné a paralyzujúce prostriedky, obušok, obrannú tyč a obranný štít je príslušník Domobrany oprávnený použiť, aby

zaistil bezpečnosť inej osoby alebo vlastnej pred protiprávnym útokom, ak sa po výzve
od útoku neupustí, útok bezprostredne hrozí, trvá alebo podľa všetkých známok bude pokračovať,

zabránil výtržnosti, ruvačke, úmyselnému poškodzovaniu majetku alebo inému hrubému správaniu, ktorým je porušovaný verejný poriadok,

zabránil násilnému vstupu nepovolaných osôb do chránených objektov alebo na miesta, kde je vstup zakázaný,

zadržal osobu, ktorá kladie aktívny odpor.

 Hmaty a chvaty je príslušník Domobrany oprávnený použiť, ak osoba kladie pasívny odpor.

§ 18
Použitie pút

Putá je príslušník Domobrany oprávnený použiť

na spútanie zadržanej osoby, ktorá kladie aktívny odpor alebo napáda iné osoby
alebo príslušníka Domobrany alebo poškodzuje majetok, po márnej výzve, aby od takéhoto konania upustila,

na vzájomné pripútanie dvoch alebo viacerých zadržaných osôb za podmienok uvedených v písmene a),

pri vykonávaní služobných úkonov so zadržanou osobou2), ak je dôvodná obava,
že sa pokúsi o útek.

§ 19
Použitie služobného psa

 Služobného psa je príslušník Domobrany oprávnený použiť

aby zaistil bezpečnosť inej osoby alebo vlastnej, ak sa po výzve neupustí od útoku,
útok bezprostredne hrozí, trvá alebo podľa všetkých známok bude pokračovať,

aby zabránil výtržnosti, ruvačke, úmyselnému poškodzovaniu majetku alebo inému hrubému správaniu, ktorým je porušovaný verejný poriadok,

aby zabránil násilnému vstupu do chránených objektov alebo na miesta, kde je vstup zakázaný,

na prenasledovanie osoby na úteku, aby donútil ukrývajúcu sa osobu opustiť úkryt,
ak má byť takáto osoba zadržaná, alebo na jej stráženie.

 Príslušník Domobrany používa služobného psa s náhubkom. Ak to povaha a intenzita útoku, prípadne prekonanie odporu osoby vyžadujú, použije služobného psa bez náhubku.

§ 20
Použitie technického prostriedku na zabránenie odjazdu motorového vozidla

 Príslušník Domobrany je oprávnený použiť technický prostriedok na zabránenie odjazdu motorového vozidla, ak

sa v motorovom vozidle nachádza osoba podozrivá zo spáchania trestného činu alebo priestupku alebo hľadaná osoba,

ide o motorové vozidlo, o ktorom sa zistilo, že sa po ňom pátra.

 Použitie technického prostriedku podľa odseku 1 je príslušník Domobrany povinný bezodkladne oznámiť Policajnému zboru.

§ 21
Podmienky nosenia a použitia strelnej zbrane príslušníkom Domobrany

 Príslušník Domobrany, ktorý je držiteľom oprávnenia podľa osobitného predpisu,
môže nosiť pri výkone služby strelnú zbraň.

 Príslušník Domobrany je oprávnený použiť strelnú zbraň v prípade nutnej obrany
alebo krajnej núdze.[[3]](#footnote-4))

 Použitím strelnej zbrane sa rozumie hrozba strelnou zbraňou, úder strelnou zbraňou, varovný výstrel do vzduchu a výstrel.

§ 22
Povinnosti príslušníka Domobrany po použití donucovacích prostriedkov

 Ak príslušník Domobrany zistí, že pri použití donucovacích prostriedkov došlo k zraneniu osoby, poskytne jej, ak to okolnosti dovolia, prvú pomoc a zabezpečí lekárske ošetrenie.

 Použitie donucovacích prostriedkov je príslušník Domobrany povinný neodkladne hlásiť nadriadeným.

§ 23
Osobitné obmedzenia

Pri zákroku proti tehotnej žene, osobe vysokého veku, osobe so zjavnou telesnou vadou
alebo chorobou a osobe mladšej ako 15 rokov nesmie príslušník Domobrany použiť údery a kopy sebaobrany, slzotvorné a paralyzujúce prostriedky, obušok, obrannú tyč, obranný štít, služobného psa a strelnú zbraň, okrem prípadov, keď útok týchto osôb bezprostredne ohrozuje životy
a zdravie iných osôb alebo príslušníka Domobrany alebo hrozí väčšia škoda na majetku
a nebezpečenstvo nemožno odvrátiť inak.

§ 24
Preukazovanie príslušnosti k Domobrane

 Príslušník Domobrany preukazuje príslušnosť k Domobrane rovnošatou príslušníka Domobrany s viditeľne umiestneným znakom Domobrany, identifikačným odznakom Domobrany, preukazom príslušníka Domobrany, ako aj ústnym vyhlásením „Domobrana“.

 Príslušník Domobrany je povinný pred zákrokom preukázať svoju príslušnosť
k Domobrane. Nemusí tak urobiť v prípadoch, ak to povaha a okolnosti zákroku neumožňujú.

 Ústnym vyhlásením preukazuje príslušník Domobrany svoju príslušnosť k Domobrane
iba vo výnimočných prípadoch, keď okolnosti zákroku neumožňujú túto príslušnosť preukázať rovnošatou alebo preukazom príslušníka Domobrany.

§ 25
Rovnošata príslušníkov Domobrany

 Rovnošata príslušníkov Domobrany je jednotná na celom území Slovenskej republiky.

 Rovnošatu príslušníka Domobrany tvorí

pokrývka hlavy belasej farby; na čelnej strane pokrývky hlavy je umiestnený odznak Domobrany,

bunda, sako alebo plášť belasej farby s náramenníkmi rovnakej farby; šírka náramenníkov je najmenej 50 mm, dĺžka najmenej 120 mm,

košeľa s dlhým rukávom belasej farby alebo polokošeľa s krátkym rukávom belasej farby
s náramenníkmi; šírka náramenníkov je najmenej 50 mm, dĺžka najmenej 120 mm,

nohavice alebo sukňa belasej farby,

topánky hnedej farby,

opasok hnedej farby,

puzdro na strelnú zbraň hnedej farby, ak príslušník Domobrany nosí pri svojej činnosti strelnú zbraň.

 Príslušník Domobrany môže používať okrem výstrojných súčiastok uvedených v odseku 2 aj ďalšie výstrojné súčiastky, ktoré určí samosprávny kraj všeobecne záväzným nariadením, v rovnakom alebo podobnom farebnom vyhotovení s primeraným označením príslušnosti
k Domobrane.

 Na ľavom rukáve bundy, plášťa, saka, košele a polokošele vo vzdialenosti 100 mm od švu rukáva je umiestnený znak Domobrany s priemerom najmenej 150 mm. Znak Domobrany sa skladá z erbu samosprávneho kraja a bieleho nápisu „DOMOBRANA“ na čiernom pozadí.

 Na ľavej strane bundy, plášťa, saka, košele a polokošele je 20 mm nad stredom horného okraja vrecka umiestnený identifikačný odznak alebo nášivka Domobrany obsahujúce nápis „DOMOBRANA", názov samosprávneho kraja, erb samosprávneho kraja a identifikačné číslo príslušníka Domobrany; veľkosť písmen a číslic je najmenej 5 mm.

 Používanie rovnošaty príslušníka Domobrany inou fyzickou osobou alebo právnickou osobou je zakázané.

 Príslušník Domobrany nosí rovnošatu iba pri plnení úloh Domobrany podľa tohto zákona, na ceste do služby v Domobrane, na ceste zo služby v Domobrane alebo na základe rozhodnutia nadriadených.

§ 26
Označenie motorových vozidiel používaných na plnenie úloh Domobrany

 Na plnenie úloh Domobrany podľa tohto zákona možno používať motorové vozidlá
iba v bielom farebnom vyhotovení s nápisom „DOMOBRANA“, tvoreným veľkými tlačenými písmenami čiernej farby, umiestneným na obidvoch bočných stranách vozidla, na prednej časti vozidla a na zadnej časti vozidla. Veľkosť písmen tvoriacich nápis na obidvoch bočných stranách vozidla a na prednej časti vozidla je najmenej 150 mm. Veľkosť písmen tvoriacich nápis na zadnej časti vozidla je najmenej 75 mm. Na obidvoch predných dverách vozidla je pod nápisom umiestnený názov samosprávneho kraja tvorený veľkými tlačenými písmenami čiernej farby
s veľkosťou najmenej 75 mm a erb samosprávneho kraja. Na prednej časti vozidla je pod nápisom podľa prvej vety umiestnený erb samosprávneho kraja. Označenie motorových vozidiel môže byť aj v reflexnom vyhotovení.

 Používanie motorových vozidiel, ktorých označenie sa zhoduje s označením motorových vozidiel Domobrany inou fyzickou osobou alebo právnickou osobou je zakázané.

§ 27
Preukaz príslušníka Domobrany

 Preukaz príslušníka Domobrany obsahuje fotografiu, meno a priezvisko, identifikačné číslo, názov „Domobrana“, názov samosprávneho kraja a podpis predsedu samosprávneho kraja.

 Preukaz príslušníka Domobrany nesmie byť zameniteľný s preukazmi ozbrojených zborov a ozbrojených síl a môže sa používať len pri plnení úloh Domobrany.

§ 28
Spolupráca Domobrany s inými orgánmi

 Domobrana spolupracuje pri plnení svojich úloh s Policajným zborom, obecnou políciou, orgánmi štátneho odborného dozoru nad bezpečnosťou práce, s orgánmi štátnej zdravotníckej správy, orgánmi štátneho dozoru vo veciach životného prostredia, orgánmi požiarnej ochrany
a s inými štátnymi orgánmi.

 Domobrana je oprávnená požadovať informácie z evidencie pobytu občanov[[4]](#footnote-5)) Slovenskej republiky, z registra obyvateľov Slovenskej republiky4) a z evidencie motorových vozidiel. Prevádzkovatelia týchto informačných systémov sú povinní takejto žiadosti bezodkladne vyhovieť.

**Odborná spôsobilosť a odborná príprava príslušníkov Domobrany**

§ 29

 Príslušník Domobrany podľa § 5 ods. 1 písm. a) môže plniť úlohy Domobrany
podľa tohto zákona iba vtedy, ak má úplné stredné vzdelanie alebo úplné stredné odborné vzdelanie a získal odbornú spôsobilosť príslušníka Domobrany (ďalej len „odborná spôsobilosť").

 Príslušník Domobrany podľa § 5 ods. 1 písm. b) môže plniť úlohy Domobrany
podľa tohto zákona iba vtedy, ak má stredné vzdelanie alebo stredné odborné vzdelanie a získal odbornú spôsobilosť.

 Odbornú spôsobilosť získa príslušník Domobrany absolvovaním odbornej prípravy príslušníkov Domobrany (ďalej len „odborná príprava") a úspešným vykonaním skúšky odbornej spôsobilosti (ďalej len „skúška") pred odbornou komisiou samosprávneho kraja. Príslušník Domobrany môže opakovať skúšku iba raz na opravnej skúške. Ak príslušník Domobrany nevykoná opravnú skúšku, môže vykonať novú skúšku až po opakovanom absolvovaní odbornej prípravy. Dátum a miesto vykonania skúšky a opravnej skúšky určuje samosprávny kraj.

 Odbornú spôsobilosť spĺňa aj príslušník Domobrany, ktorý získal vzdelanie v študijnom odbore bezpečnostná služba na strednej škole alebo na vysokej škole alebo má najmenej 5 ročnú prax v  službe v obecnej polícii, v ozbrojených silách alebo ozbrojených zboroch, s výnimkou Slovenskej informačnej služby.

 Samosprávny kraj vydá osvedčenie o odbornej spôsobilosti príslušníka Domobrany
(ďalej len „osvedčenie")

príslušníkovi Domobrany bezprostredne po úspešnom vykonaní skúšky, alebo

príslušníkovi Domobrany, ktorý získal odbornú spôsobilosť podľa odseku 4 na základe písomnej žiadosti; k žiadosti príslušník Domobrany priloží osvedčený odpis
alebo osvedčenú kópiu vysvedčenia o záverečnej skúške v študijnom odbore bezpečnostná služba, alebo ak ide o absolventa vysokej školy, osvedčený odpis alebo osvedčenú kópiu vysokoškolského diplomu v študijnom odbore bezpečnostná služba alebo doklad, preukazujúci najmenej 5 ročnú službu v obecnej polícii, v ozbrojených silách
alebo ozbrojených zboroch, s výnimkou Slovenskej informačnej služby.

 Osvedčenie podľa odseku 5 je verejná listina.

 Ustanovenie a zloženie odbornej komisie samosprávneho kraja, podrobnosti o organizácii skúšky a hodnotení skúšky a vzor osvedčenia ustanoví zastupiteľstvo samosprávneho kraja
vo všeobecne záväznom nariadení samosprávneho kraja o zriadení Domobrany.

§ 30

 Odbornú prípravu vykonáva samosprávny kraj vo svojich zariadeniach.

 Dĺžka trvania odbornej prípravy príslušníkov Domobrany podľa § 5 ods. 1 písm. a)
je 450 hodín a príslušníkov Domobrany podľa § 5 ods. 1 písm. b) je 200 hodín.

 Formu, rozsah odbornej prípravy, podrobnosti o organizácii a o vykonávaní odbornej prípravy ustanoví zastupiteľstvo samosprávneho kraja vo všeobecne záväznom nariadení samosprávneho kraja o zriadení Domobrany.

§ 31
Mzdy a odmeny príslušníkov Domobrany

 Príslušníci Domobrany podľa § 5 ods. 1 písm. a) majú nárok

na mzdu alebo odmenu vo výške 1,5 násobku minimálnej mzdy ustanovenej osobitným predpisom a na osobný príplatok v rozsahu 0-100% minimálnej mzdy ustanovenej osobitným predpisom, ak ide o krajského veliteľa,

na mzdu alebo odmenu vo výške minimálnej mzdy ustanovenej osobitným predpisom
a na osobný príplatok v rozsahu 0-100% minimálnej mzdy ustanovenej osobitným predpisom, ak ide o okresného veliteľa,

na mzdu alebo odmenu vo výške minimálnej mzdy ustanovenej osobitným predpisom
a na osobný príplatok v rozsahu 0-50% minimálnej mzdy ustanovenej osobitným predpisom, ak ide o veliteľa hliadky alebo iného zamestnanca Domobrany.

 Podrobnosti o mzdách a odmenách príslušníkov Domobrany podľa § 5 ods. 1 písm. a) určí zastupiteľstvo samosprávneho kraja vo všeobecne záväznom nariadení samosprávneho kraja o zriadení Domobrany.

§ 32
Občianske výhody príslušníkov Domobrany

 Príslušníci Domobrany majú nárok na občianske výhody vo forme

nároku na udelenie zbrojného preukazu skupiny G podľa osobitného predpisu,

bezplatnej prímestskej autobusovej dopravy na území samosprávneho kraja,

bezplatného vstupu do kultúrnych a športových zariadení samosprávneho kraja,

bezplatného vstupu na kultúrne a športové podujatia organizované, spoluorganizované, financované alebo spolufinancované samosprávnym krajom.

 O poskytnutí iných občianskych výhod, ako sú uvedené v odseku 1, môže rozhodnúť zastupiteľstvo samosprávneho kraja vo všeobecne záväznom nariadení samosprávneho kraja o zriadení Domobrany.

 Príslušníci Domobrany podľa § 5 ods. 1 písm. b), ktorí v Domobrane odslúžili najmenej jeden kalendárny rok podľa odseku 4, majú za tento rok nárok na daňovú úľavu vo forme zvýšenia nezdaniteľnej časti základu dane na daňovníka podľa osobitného predpisu.

 Za odslúženie jedného kalendárneho roka v Domobrane sa pokladá odslúženie najmenej 80 služieb v Domobrane počas jedného kalendárneho roka. Potvrdenie o počte odslúžených služieb v Domobrane vydáva príslušníkom Domobrany samosprávny kraj.

 Podrobnosti o občianskych výhodách príslušníkov Domobrany určí zastupiteľstvo samosprávneho kraja vo všeobecne záväznom nariadení samosprávneho kraja o zriadení Domobrany.

**Čl. II**

Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení zákona č. 313/2001 Z. z., zákona č. 445/2001 Z. z., zákona č. 553/2003 Z. z.,
zákona č. 369/2004 Z. z., zákona č. 583/2004 Z. z., zákona č. 615/2004 Z. z., zákona č. 628/2005
Z. z., zákona č. 16/2006 Z. z., zákona č. 330/2007 Z. z., zákona č. 334/2007 Z. z., zákona
č. 335/2007 Z. z., zákona č. 384/2008 Z. z., zákona č. 445/2008 Z. z., zákona č. 361/2012 Z. z., zákona č. 32/2015 Z. z., zákona č. 61/2015 Z. z. a zákona č. 125/2016 Z. z., zákona č. 69/2017 Z. z. sa mení a dopĺňa takto:

1. V § 4 ods. 1 písm. r) sa bodka na konci vety nahrádza čiarkou.
2. V § 4 ods. 1 sa za písmeno r) vkladá nové písmeno s), ktoré znie:

**„**v zmysle osobitného zákona zriaďuje a zrušuje Domobranu všeobecne záväzným nariadením.“.

1. V § 21 sa za odsek 4 vkladá nový odsek 5, ktorý znie:

„Po zriadení Domobrany vytvorí Úrad vo svojom organizačnom poriadku Útvar Domobrany na čele s krajským veliteľom Domobrany.

1. Za § 21 sa vkladá nový § 21a, ktorý vrátane nadpisu znie:

„**§ 21a Domobrana**

Samosprávny kraj zriaďuje a zrušuje Domobranu prostredníctvom všeobecne záväzného nariadenia. Všeobecne záväzné nariadenie o zriadení Domobrany upravuje jej organizáciu, rozpočet, činnosť a materiálno-technické zabezpečenie.“.

**Čl. III**

Zákon č. 369/1990 Zb. o obecnom zriadení v znení zákona č. 96/1991 Zb., zákona č. 130/1991 Zb., zákona č. 421/1991 Zb., zákona č. 500/1991 Zb., zákona č. 564/1991 Zb., zákona č. 11/1992 Zb., zákona č. 295/1992 Zb., zákona č. 43/1993 Z. z., zákona č. 252/1994 Z. z., zákona č. 287/1994 Z. z., zákona č. 229/1997 Z. z., zákona č. 225/1998 Z. z., zákona č. 233/1998 Z. z., zákona č. 185/1999
Z. z., zákona č. 389/1999 Z. z., zákona č. 6/2001 Z. z., zákona č. 453/2001 Z. z., zákona č. 205/2002 Z. z., zákona č. 515/2003 Z. z., zákona č. 369/2004 Z. z., zákona č. 535/2004 Z. z., zákona
č. 583/2004 Z. z., zákona č. 615/2004 Z. z., zákona č. 757/2004 Z. z., zákona č. 171/2005 Z. z., zákona č. 628/2005 Z. z., zákona č. 267/2006 Z. z., zákona č. 616/2006 Z. z., zákona č. 330/2007
Z. z., zákona č. 334/2007 Z. z., zákona č. 335/2007 Z. z., zákona č. 205/2008 Z. z., zákona
č. 384/2008 Z. z., zákona č. 445/2008 Z. z., zákona č. 511/2009 Z. z., zákona č. 102/2010 Z. z., zákona č. 204/2011 Z. z., zákona č. 361/2012 Z. z., zákona č. 160/2014 Z. z., zákona č. 180/2014 Z. z., zákona č. 239/2014 Z. z., zákona č. 125/2015 Z. z., zákona č. 447/2015 Z. z., zákona č. 125/2016 Z. z. sa mení a dopĺňa takto:

1. Za § 19 sa vkladá nový § 19a, ktorý znie:

**„§ 19a Domobrana**

Postavenie a úlohy Domobrany zriadenej príslušným samosprávnym krajom s pôsobnosťou na území obce upravuje osobitný zákon.

Obec je samosprávnemu kraju povinná pri zriaďovaní a činnosti Domobrany poskytnúť súčinnosť.“.

**Čl. IV**

Zákon č. 171/1993 Z. z. o Policajnom zbore v znení zákona č. 251/1994 Z. z., zákona č. 233/1995
Z. z., zákona č. 315/1996 Z. z., zákona č. 353/1997 Z. z., zákona č. 12/1998 Z. z., zákona č. 73/1998 Z. z., zákona č. 256/1998 Z. z., zákona č. 116/2000 Z. z., zákona č. 323/2000 Z. z., zákona
č. 367/2000 Z. z., zákona č. 490/2001 Z. z., zákona č. 48/2002 Z. z., zákona č. 182/2002 Z. z., zákona č. 422/2002 Z. z., zákona č. 155/2003 Z. z., zákona č. 166/2003 Z. z., zákona č. 458/2003 Z. z., zákona č. 537/2004 Z. z., zákona č. 69/2005 Z. z., zákona č. 534/2005 Z. z., zákona č. 558/2005 Z. z., zákona č. 255/2006 Z. z., zákona č. 25/2007 Z. z., zákona č. 247/2007 Z. z., zákona
č. 342/2007 Z. z., zákona č. 86/2008 Z. z., zákona č. 297/2008 Z. z., zákona č. 491/2008 Z. z., zákona č. 214/2009 Z. z., zákona č. 290/2009 Z. z., zákona č. 291/2009 Z. z., zákona č. 495/2009 Z. z., zákona č. 594/2009 Z. z., zákona č. 547/2010 Z. z., zákona č. 192/2011 Z. z., zákona č. 345/2012 Z. z., zákona č. 75/2013 Z. z., zákona č. 307/2014 Z. z., zákona č. 139/2015 Z. z., zákona
č. 397/2015 Z. z., zákona č. 444/2015 Z. z., zákona č. 125/2016 Z. z. a zákona č. 82/2017 Z. z. sa mení a dopĺňa takto:

1. V § 74 odseky 1 a 2 znejú:

„(1) Ak nie je obec schopná zabezpečiť verejný poriadok v obci vlastnými silami a prostriedkami, môže požiadať o pomoc Policajný zbor alebo Domobranu zriadenú samosprávnym krajom. Policajný zbor a Domobrana sú povinní v rozsahu svojej pôsobnosti túto pomoc poskytnúť.

(2) Policajný zbor, obecná polícia a Domobrana vo veciach verejného poriadku spolupracujú.“.

**Čl. V**

Zákon č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008
Z. z., zákona č. 59/2009 Z. z., zákona č. 257/2009 Z. z., zákona č. 317/2009 Z. z., zákona
č. 492/2009 Z. z., zákona č. 576/2009 Z. z., zákona č. 224/2010 Z. z., zákona č. 547/2010 Z. z., zákona č. 33/2011 Z. z., zákona č. 262/2011 Z. z., zákona č. 313/2011 Z. z., zákona č. 246/2012
Z. z., zákona č. 334/2012 Z. z., zákona č. 428/2012 Z. z., zákona č. 189/2013 Z. z., zákona
č. 204/2013 Z. z., zákona č. 1/2014 Z. z., zákona č. 260/2014 Z. z., zákona č. 73/2015 Z. z., zákona
č. 78/2015 Z. z., zákona č. 87/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z. a zákona č. 316/2016 Z. z. sa mení takto:

1. V § 128 ods. 1 prvá veta znie:

**„**Verejným činiteľom sa na účely tohto zákona rozumie prezident Slovenskej republiky, poslanec Národnej rady Slovenskej republiky, poslanec Európskeho parlamentu, člen vlády, sudca Ústavného súdu Slovenskej republiky, sudca, prokurátor alebo iná osoba zastávajúca funkciu v orgáne verejnej moci, príslušník ozbrojených síl, osoba v služobnom pomere, starosta, predseda vyššieho územného celku, poslanec orgánu územnej samosprávy, štátny zamestnanec alebo zamestnanec orgánu štátnej správy, územnej samosprávy alebo iného štátneho orgánu, osoba, ktorá vykonáva pôsobnosť v rámci právnickej osoby, ktorej zákon zveruje právomoc rozhodovať v oblasti verejnej správy, notár, súdny exekútor, člen lesnej stráže, vodnej stráže, rybárskej stráže, poľovníckej stráže, stráže prírody alebo osoba, ktorá má oprávnenie člena stráže prírody, ak sa podieľa na plnení úloh spoločnosti a štátu
a používa pritom právomoc, ktorá mu bola v rámci zodpovednosti za plnenie týchto úloh zverená a príslušník Domobrany zriadenej samosprávnym krajom.“.

**Čl. VI**

Zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení zákona č. 757/2004 Z. z., zákona č. 132/2005 Z. z., zákona č. 529/2005 Z. z., zákona
č. 330/2007 Z. z., zákona č. 342/2007 Z. z., zákona č. 445/2008 Z. z., zákona č. 382/2009
Z. z., zákona č. 440/2009 Z. z., zákona č. 92/2010 Z. z., zákona č. 128/2011 Z. z., zákona č. 8/2013 Z. z., zákona č. 300/2014 Z. z., zákona č. 120/2015 Z. z., zákona č. 91/2016 Z. z. a zákona
č. 125/2016 Z. z. sa mení a dopĺňa takto:

1. V § 15 ods. 2 písm. f) sa bodka na konci vety nahrádza čiarkou.
2. V § 15 ods. 2 sa za písmeno f) vkladá nové písmeno g), ktoré znie:

„g) G – držanie zbrane a streliva na účel služby v Domobrane.“.

1. V § 26 ods. 1 písm. f) sa bodka na konci vety nahrádza čiarkou.
2. V § 26 ods. 1 sa za písmeno f) vkladá nové písmeno g), ktoré znie:

„prestal byť príslušníkom Domobrany zriadenej podľa osobitného predpisu.“.

1. V § 27 sa za odsek 6 vkladá nový odsek 7, ktorý znie:

„Držiteľ skupiny G zbrojného preukazu je oprávnený

nadobudnúť do vlastníctva a držať zbraň podľa § 5 ods. 1 písm. a) tohto zákona
a podľa § 6 ods. 1 písm. b) tohto zákona v kalibri .22 WMR alebo .22 LR so zásobníkom najviac na 5 nábojov.

zbraň a strelivo držať po ceste do výkonu služby a z výkonu služby na adresu trvalého pobytu alebo prechodného pobytu, a to v stave spôsobilom na okamžité použitie.“.

**Čl. VII**

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004
Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona
č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007
Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona
č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009
Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona
č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011
Z. z., zákona č. 69/2012 Z. z., zákona č. 188/2012 Z. z., zákona č. 189/2012 Z. z., zákona
č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014
Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona
č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona
č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 437/2015
Z. z., zákona č. 440/2015 Z. z., zákona č. 341/2016 Z. z., zákona č. 341/2016 Z. z. sa mení a dopĺňa takto:

V § 9 ods. 2 písm. ab) sa bodka na konci vety nahrádza čiarkou.

V § 9 ods. 2 sa dopĺňa písmeno ac), ktoré znie:

„ac) plnenia poskytované dobrovoľnému príslušníkovi Domobrany podľa osobitného predpisu.“.

V § 11 odsek 1 znie:

„(1) Základ dane (čiastkový základ dane) zistený z príjmov podľa § 5 alebo § 6 ods. 1 a 2
alebo súčet čiastkových základov dane z týchto príjmov sa znižuje o nezdaniteľné časti základu dane uvedené v odsekoch 2, 3, 8, 10 a 14.“.

V § 11 sa dopĺňa nový odsek 14, ktorý znie:

„Ak bol daňovník v zdaňovacom období dobrovoľným príslušníkom Domobrany
podľa osobitného predpisu, za každý odslúžený kalendárny rok v Domobranepodľa osobitného predpisu sa nezdaniteľná časť základu dane zvyšuje o 1000 eur, najviac však do výšky 5000 eur; ak je základ dane nižší ako nula, základ dane ročne na daňovníka sa rovná nule.“.

V § 37 ods. 1 písm. c) sa bodka na konci vety nahrádza čiarkou.

V § 37 ods. 1 sa dopĺňa písmeno d), ktoré znie:

„d) predložením dokladu preukazujúceho oprávnenosť nároku na uplatnenie nezdaniteľnej časti základu dane podľa § 11 ods. 14 vystaveného oprávneným subjektom podľa osobitného predpisu.“.

**Čl. VIII**

Tento zákon nadobúda účinnosť pätnástym dňom po jeho vyhlásení v Zbierke zákonov.

1. Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky. [↑](#footnote-ref-2)
2. § 85 ods. 2 Trestného poriadku č. 301/2005 Z. z. v znení neskorších predpisov. [↑](#footnote-ref-3)
3. § 24 a 25 Trestného zákona č. 300/2005 Z. z. v znení neskorších predpisov. [↑](#footnote-ref-4)
4. Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. [↑](#footnote-ref-5)